## Pravilnik o dostavi podataka o malom ribolovu

### NN 89/1996 (23.10.1996.), Pravilnik o dostavi podataka o malom ribolovu

# VLADA REPUBLIKE HRVATSKE

Na temelju članka 49a. Zakona o morskom ribarstvu ("Narodne novine",
br. 74/94 i 57/96) ministar poljoprivrede i šumarstva donosi

## **PRAVILNIK**

### **O DOSTAVI PODATAKA O MALOM RIBOLOVU**

Članak 1.

Ovim Pravilnikom propisuje se oblik, sadržaj i način dostavljanja obrasca
sa podacima o vrsti i količini ulova koji su dužni dostavljati građani
kojima je izdano odobrenje za obavljanje maloga ribolova (u tekstu koji
slijedi: ovlaštenici odobrenja).

Članak 2.

Ovlaštenici odobrenja dužni su podatke o količini i vrsti ulova dostavljati
organu koji im je izdao odobrenje za obavljanje maloga ribolova na posebnom
obrascu.

Članak 3.

Obrazac iz članka 2. ovoga Pravilnika ima dvije stranice, a svaka stranica
tiskana je na formatu A-4.

Članak 4.

Na prvoj stranici obrasca su četiri točke sa tekstom u koji se upisuju
traženi podaci.

U točku I upisuju se podaci o ovlašteniku odobrenja, serijski broj posebnog
odobrenja za mali ribolov, naziv i sjedište organa koji je ovlašteniku
izdao odobrenje za mali ribolov te nadnevak kada je ovlašteniku izdano
odobrenje za mali ribolov.

U točki II upisuju se podaci o plovilu kojim je ovlaštenik odobrenja
obavljao mali ribolov.

U točki III upisuju se podaci o ribolovnoj zoni (ili više njih) u kojoj
je ovlaštenik odobrenja obavljao mali ribolov.

U točki IV upisuju se podaci o ribolovnim alatima i opremi kojima je
ovlaštenik odobrenja obavljao mali ribolov.

Članak 5.

Na drugoj stranici obrasca je posebna tabela u koju se upisuju podaci
o ulovljenim ribama i drugim morskim organizmima odnosno o sakupljenim
školjkašima u malom ribolovu u razdoblju za koje se dostavljaju podaci.

U tabeli iz stavka 1. ovoga članka posebno su navedene pojedine vrste
riba i drugih morskih organizama ili skupine riba i drugih morskih organizama
za koje se posebno navode traženi podaci.

Podaci o težini ulovljenih riba i drugih morskih organizama odnosno
podaci o težini sakupljenih školjkaša upisuju se u kilogramima u cijelim
brojevima bez decimala.

Podaci o ulovu i sakupljanju iz stavka 1., 2. i 3. ovog članka daju
se za svaki mjesec posebno i zbirno za cijelu godinu u kojoj se obavljao
mali ribolov.

Članak 6.

Ovlaštenik odobrenja dužan je jednom godišnje ispuniti obrazac i isti
dostaviti organu koji mu je izdao odobrenje za obavljanje maloga ribolova.

Obrazac se ispunjava u dva (2) primjerka s time da se jedan (1) primjerak
dostavlja organu koji je ovlašteniku izdao odobrenje za mali ribolov, a
jedan (1) primjerak se ostavlja za osobnu evidenciju.

Ovlaštenik odobrenja mora uredno ispunjeni obrazac dostaviti najkasnije
do 31.siječnja tekuće godine za prethodnu godinu u kojoj se obavljao mali
ribolov.

Predaja uredno ispunjenog obrasca mora se izvršiti neposredno ili preporučenom
poštom.

Članak 7.

Najkasnije do 1.ožujka tekuće godine svi obrasci sa podacima o malom
ribolovu koji su u prethodnoj godini obavljali ovlaštenici odobrenja moraju
se dostaviti Ministarstvu poljoprivrede i šumarstva.

Članak 8.

Podaci iz obrazaca koriste se u svrhu racionalnog gospodarenja ribama
i drugim morskim organizmima u Ribolovnom moru Republike Hrvatske kao i
u svrhu znanstvenih istraživanja.

Članak 9.

Obrazac iz članka 3., članka 4., i članka 5. ovoga Pravilnika s propisanim
sadržajem tiskan je uz ovaj Pravilnik i čini njegov sastavni dio (Prilog
1. i Prilog 2.).

Članak 10.

Obrazac naveden u članku 3., članku 4., članku 5. i članku 6. ovoga
Pravilnika ovlaštenici odobrenja mogu besplatno pribaviti kod organa koji
im je izdao odobrenje za obavljanje maloga ribolova.

Članak 11.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 011-02/96-01/163

Urbroj: 525-01-96-1

Zagreb, 15. listopada 1996.

Ministar
poljoprivrede i šumarstva
**Matej Janković**, v. r.

![](dodatni/365419.gif)

![](dodatni/365420.gif)

Pravilnik, NN 89/1996-1576